《庭前有松树》
宋代·于石

庭前有松树，百尺盘虬龙。
材大不适用，偃蹇霜雪中。
五陵年少儿，种花不种松。
寄言傲霜雪，何似媚春风。
松有千岁根，花无十日红。
众人逐时好，君子惟固穷。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。